**REFERAT AF DIALOGMØDE I HAVNEHAVEN II**

**SØNDAG DEN 3. OKTOBER 2021 KL. 14 I MARINEHUSET, SYDHAVNSVEJ 80**

Der var 31 deltagere i dialogmødet inkl bestyrelsen.

Formanden (Robert Melander) bød velkommen og gik hurtigt videre til punkt 1, vask af affaldscontainere.

**Randi om vask af affaldscontainere:** Bestyrelsen har valgt et firma ved navn Be-low A/S (be-low.dk) og vil lave en aftale med dem i starten af det nye år, når vi har den nye tømnings­kalen­der fra kommunen. Firmaet medbringer en lille container til det affald der eventuelt er smidt i containerne i tidsrummet mellem tømning og vask. Første gang vask vil ske i foråret 2022.

**Robert om salg af andele:** Prisen er fin, den er steget pænt igennem det sidste års tid og lejlighederne sælges hurtigt. Der står 5 på venteliste til de små lejlig­heder og 2 på liste til de større lejligheder.

**Robert om problemerne med vores pumpebrønde:** Der har været en del udgifter til reparation af pumperne, bl.a. er en motor brændt sammen da den blev tilstoppet og derfor løb tør. Nu sættes der alarm på, så vi får en advarsel inden pumpen bliver tilstoppet igen. Men derfor hedder det alligevel: IKKE FEDT I AFLØBET og KUN TOILETPAPIR I TOILLETTET, ingen hygiejnebind, bleer, vådservietter, køkkenrulle, vatrondeller eller lignende!

**Robert om ændring af husorden ang højde på hække eller hegn:** Hvis andelshaver­ne ikke kan blive enige om højden, skal tvisten afgøres af kommunens Hegnssyn. Bolig­foreningens bestyrelse kan ikke afgøre en tvist, selvom det står i husordenen.

En mødedeltager nævnte her at vedtægternes §24 er ulovlig. Robert vil undersøge sagen.

**Randi om aktiviteter:** Se bilag på side 2.

**Så var der åben dialog:** Første spørgsmål var om tagrenderne. H.C. svarede at ordren er afgivet til håndværkerne og de har været og besigtige tagrenderne. Så der forventes at ske noget i løbet af efteråret.

Yderligere nævnte H.C. at tømreren kommer og besigtiger døre og vinduer i alle lejligheder for at se om der skal skiftes skinner mm.

Ang. udskiftning af døre til skurene er de blevet gennemgået og der skal skiftes 4 døre og gerikter inkl dørtrin.

Et spørgsmål til foreningens økonomi blev afvist af formanden med den begrundelse at der ikke skal diskuteres økonomi eller vedtægter på et dialogmøde, det hører hjemme på general­forsamlingen og ikke på dialogmødet. Dette sendte mødedeltagerne ud i en heftig diskussion, da andelshaveren, som havde stillet spørgsmålet, ikke var enig i begrundelsen og ikke ville acceptere afvisningen af spørgsmålet. De fleste af de øvrige mødedeltagere bakkede formanden op og prøvede at få den utilfredse andelshaver til at forstå at han måtte vente til generalforsam­lingen. Diskussionen endte med at den utilfredse andelshaver forlod mødet i vrede og mødet kunne fortsætte. Men den gode stemning var desværre ødelagt.

Derefter var der et ønske om at referaterne bliver mere uddybende, f.eks. hvad menes der når referatet nævner Nordea fonden. Bestyrelsen mener umiddelbart at de er uddybende nok. Som en anden deltager foreslog: hvis der er noget man ikke forstår, kan man skriv mail til havnehaven@gmail.com. Så får man et uddybende svar.

H.C. orienterede om at den nyindkøbte vandtank på 140 l vil blive monteret på en trækvogn, så den kan trækkes rundt til blomstervanding, vandet tages fra den store tønde for enden af blok G. Det er dog ikke alle der mener at de har kræfter nok til at trække rundt med vand–tønden.

Sidste spørgsmål drejede sig om fuglene på taget: Kan vi gøre noget for at få fjernet mågerne? H.C. svarede at den sag er lukket, det er kun kommunen der kan gøre noget.

Vordingborg den 3. oktober 2021.

Randi S. Petersen

Referent

**Bilag: Status på aktiviteter 2021/2022:**

Vores største succes var turen til Petersværft med Færgen Møn. Det var en dejlig sommerdag og 14 deltagere på turen, som varede 3 timer.

Næste arrangement var så vores sommerfest som tegnede til at blive rigtig god. Der var 17 tilmeldinger, men desværre var vejret ikke med os, og da det heller ikke så ud som vejrguderne ville være med os på alternativ-datoen valgte vi at splitte selskabet op i to og holde arrangementet indendørs hos Ole og Lone og hos undertegnede. Det betød at vi blev lidt mindre, da alle ikke deltog af forskellige årsager. Men vi havde en hyggelig aften.

De næste 2 arrangementer, udflugt til Sakskøbing og Krenkerup og Fabergé-udstilling på Amalienborg, blev begge aflyst på grund af for få deltagere. Der var 3 der ville til Krenkerup og der var 2 der ville til Amalienborg. Det kan være at vi prøver igen næste år.

Derudover har vi indbudt til fællesspisning af egen madpakke ved petanque-banen den første tirsdag i måneden, første gang var der 6 deltagere, næste gang kun 3. Men vi fortsætter så lang tid vejret er godt og ellers til næste forår.

Og så er der blevet opsat en reol i fællesskuret, hvor kan sætte sine brugte ugeblade og tidsskrifter op, så andre kan læse dem. Det ser ud til at blive brugt, der er i hvert fald en del læsestof i reolen.

Der vil også blive igangsat nogle klubber i løbet af efteråret, men de forventes først at komme rigtigt i gang næste år:

* Spilleklub: 4 deltagere
* Læseklub: 6 deltagere
* Vinklub: 9 deltagere
* Ølklub: 6 deltagere

Hvis der er nogen, som gerne vil med i en eller flere af klubberne men som ikke har fået meldt sig til, kan man nå det endnu. Bare smid en seddel i min postkasse.

Arrangementer resten af 2021:

* 25.10. vil der være en efterårsudflugt til Fanefjord Kirke med Ole som guide. Der kommer indbydelse ud omkring den 12. oktober.
* Juletræet tændes 1. søndag i Advent (28.11.)

I januar/februar begynder vi så at kigge på aktiviteterne i 2022.

Venlig hilsen

Aktivitetsudvalget